als_Latn dik_Latn sag_Latn
Barça – Real 1-3 do të njihet si klasikja që solli “revolucionin”Sbota Thursday, February 28th, 2013
Përgatiti Altin Vorpsi
“Marca” titullohej dje: “Revolucion”
Vilanova udhëtoi në SHBA për të zgjidhur situatën
Edhe pse ishte një ndeshje që vlente “vetëm” për Kupën e Mbretit, përsëri mund të konsiderohet si një nga ato që “thyejnë” një edicion të tërë. Eliminimi nga Kupa e Mbretit në Spanjë mund të ketë caktuar edhe fundin e një skuadre të madhe si Barcelona, që është me një këmbë jashtë edhe nga Liga e Kampioneve (Milani i ka mundur në San Siro, 2-0). Tashmë, e vetmja siguri e Barçës është La Liga, ku e sheh si kampione prej distancës të madhe që ka krijuar me rivalët. Fakti i fundit nuk ka ndaluar mediat që të kritikojnë skuadrën që në 6-7 vitet e fundit ka shprehur futbollin më të bukur…
Mediat
Performanca dhe dominimi i Realit të Madridit në “Camp Nou” nuk mund të shkojë pa u vënë re: humbja në shifrat 1-5 ishte shumë e largët, datonte në vitin 1963, kur blaugranët nuk humbisnin në shtëpi kundër merenguesve në një mënyrë kaq gjithëpërfshirëse. Pikërisht pesëdhjetë vjet. Sitet dhe gazetat spanjolle nuk falin. “Revolucion” është titulli që përmbledh gëzimin e “Marca”-s të Madridit, e cila në versionin online shkon më tej: “Real Madridi ka poshtëruar Barcelonën. Los Blancos kanë përmbysur çdo parashikim. Mbret është Ronaldo, ndërsa Mesi u bllokua tërësisht nga mbrojtja”. Por përkufizimet, madje edhe në të përditshmet katalanase, nuk e ndryshojnë tonin shumë. “Sport”, për shembull, hapet me një titull: “Ju duhet të zgjoheni”. Referuar kursit të humbjes kundër Real Madridit, e shoqëruar direkt pas disfatës zhgënjyese në San Siro: me Milanin, situata duket kritike. Mesi, sipas mbylljes së kryeshkrimit të kësaj gazete pro Barcelonës, “është simbol i rënies së përgjithshme. Ndoshta “Pleshti” nuk ishte edhe aq mirë, pasi mëngjesin e takimit e kanë kapur ethet”. “El Mundo Deportivo” nuk është e butë në titullin e vet: “Nuk ka justifikime”, citohet me të madhe në faqen e parë.
Më e thella
Reali i Madridit ka marrë fitoren më të thellë në 50 vitet e fundit në “Camp Nou” ndaj Barçës mbrëmjen e së martës, ku triumfoi me rezultatin 1-3. Ndërkohë, suksesi më i madh është ai i realizuar më 27 janar të vitit 1963, ku madrilenët triumfuan 1-5. Në atë sfidë shënuan Di Stefano, Gento dhe Pushkash. Ky i fundit realizoi tregolësh. Me po të njëjtin rezultat fituan galaktikët më 22 prill të vitit 1962. Por Reali ka përjetuar edhe humbje të thella ndaj katalanasve. Kështu, në takimin e tij të parë në “Camp Nou”, Murinjo ka pësuar një humbje me rezultatin 5-0, por në sezonin pasardhës ai triumfoi me rezultatin 1-2. Duket se Reali i portugezit përmirësohet në rezultate vit pas viti.
Ironia e Murinjos
Euforinë e tij Hoze Murinjo e shfaqi në fushë vetëm pas golit të tretë të Varanes, por tekniku portugez më pas ka shpërthyer në dhomat e zhveshjes, aq sa në një foto me stafin e tij teknik nuk ka ngurruar të tregojë tre gishtat që simbolizojnë fitoren me tre gola kundër Barcelonës. Por kur e gjithë media botërore priste një deklaratë bombastike të Murinjos, pas këtij suksesi madhështor, ai nxori blof të gjithë, duke mos lejuar asnjë nga stafi i tij të dalë përpara medias, por dërguan kapitenin e dëmtuar dhe jo protagonist, Iker Kasijasin. Një gjest i tillë u pa si një injorim ndaj medias, gjest të cilin vetë Kasijasi e justifikoi: “Sot ishte radha e kapitenit që të fliste, jo e trajnerit”.
Rosel kërkon të harrojë disfatën: Më i rëndësishëm është shëndeti i Vilanovës
Humbjet që kanë koleksionuar kohët e fundit kanë mjaftuar që e gjithë bota t’i vihet kundër skuadrës që vetëm pak muaj më parë konsiderohej si “jashtëtokësore”. Pikërisht kjo ka futur në krizë gjithë klubin, me presidentin katalanas Sandro Rosel, që pas dy humbjesh të frikshme nuk ka ndërmend të lërë skuadrën në mëshirë të fatit. I nervozuar dhe i prangosur nga ideja se si mund të dalë ekipi i tij nga kjo krizë, ai mëngjesin e djeshëm ka marrë avionin dhe është nisur në drejtim të Nju Jorkut, për një takim kokë më kokë me trajnerin e Barcelonës, Tito Vilanova. Rosel është shprehur në aeroport se më i rëndësishëm është shëndeti i Titos. Ky i fundit ka disa javë që qëndron në Shtetet e Bashkuara të Amerikës për të kuruar një tumor, i cili mund ta mbajë larg skuadrës deri në fund të këtij sezoni. Edhe pse për Barcelonën shpesh është theksuar se ky grup nuk kishte nevojë për një teknik në krye, duke qenë thuajse perfekte, mungesa e një lideri në pankinë është ndier jo pak në kohët e fundit, sepse ekipi ka humbur totalisht përqendrimin. Prandaj, me titullin e hipotekuar, por me eliminimin nga kupa dhe me një situatë ekstremisht të vështirë në Champions, për sezonin e ardhshëm nevojitet një revolucion tekniko-taktik. Prandaj, i pari që do të merret në pyetje nga presidenti Rosel është pikërisht trajneri Vilanova. Ky duhet të japë shpjegime, nëse është në gjendje që të vazhdojë karrierën e tij në krye të skuadrës apo jo. Natyrisht që sëmundja e tij nga ana humane është e kuptueshme, por një klub si Barça nuk mund të lihet në mëshirën e fatit dhe nëse Vilanova nuk ka më forcat për t’iu rikthyer pankinës duhet ta konfirmojë së shpejti. Në të kundërt, katalanasit me në krye Roselin dhe drejtorin sportiv Zubizareta do të vihen në kërkim të një tekniku të ri, me të cilin do të planifikojnë edhe fushatën e merkatos së verës, ku goditja e parë, siç konfirmoi mbrojtësi Daniel Alvesh, do të jetë sulmuesi brazilian i Santosit, Nejmar. Por më shumë sesa në sulm, Barcelona duhet të mendojë për mbrojtjen, e cila ka filluar të fusë ujë nga të gjitha anët dhe ka qenë ajo hallka e dobët e spirancës, që nuk ka mundur të shpëtojë ekipin ndaj Milanit dhe Realit.
Interi
Xhon Kerju dështon në vizitat mjekësore
Dështon transferimi i Xhon Kerjut tek Interi. Vetëm një ditë pasi u lajmërua përforcimi i klubit milanez me veteranin norvegjez, testimet mjekësore treguan se ai nuk ishte në gjendje fizike të përshtatshme për të luajtur. 34-vjeçari, i cili u tërhoq nga futbolli i luajtur verën e 2012-ës pas një sezoni në Angli me Uest Hemin, besonte se falë stërvitjes individuale që ai kishte realizuar, nuk do ta kishte probleme të kalonte testimet mjekësore. Megjithatë, në një deklaratë për mediet Interi informoi dje: “Falënderojmë ngrohtësisht Xhon Kerjun për gatishmërinë e lartë dhe profesionalizmin e treguar. Për fat të keq, gjendja e tij fizike është e tillë, sa që ka nevojë për një punë specifike për t’u rikthyer në gjendjen optimale. Një fazë e tillë përgatitore do të kishte nevojë për një periudhë të mesme-të gjatë, diçka që nuk përputhet me nevojat dhe qëllimet direkte të klubit”. Një mesazh i tillë do të thotë se zikaltrit vazhdojnë të kërkojnë një alternativë të përshtatshme për të kompensuar mungesën e Militos, golashënuesit të dëmtuar, edhe pse ka pak gjasa që pasardhësi i tij të gjendet brenda këtij sezoni.
Merkato
Kavani ka tri oferta
Mançester Siti do të përballet me një konkurrencë të ashpër për të siguruar shërbimet e sulmuesit Edinson Kavani, pasi edhe Reali i Madridit duket se është përfshirë në garën për sulmuesin e Napolit.
Uruguaiani mendohej se ishte alternativa e parë për Roberto Mançinin në sezonin e ardhshëm, arsye për të cilën trajneri italian kishte pranuar shitjen e Balotelit te Milani dhe do të nxjerrë në shitje Edin Xhekon gjatë verës. Por, me sa duket, kjo tentativë e klubit anglez do të hasë në vështirësi të mëdha, pasi Reali i Madridit ka bërë hapa konkretë para për të bindur përfaqësuesit e lojtarit të pranojnë transferimin e tij në Madrid në sezonin e ardhshëm. Klauzola e largimit të lojtarit nga Napoli është 65 milionë euro, me klubin italian që ka bërë të qartë se nuk ka ndërmend të bëjë ulje për këdo që interesohet për të. Nëse Mançester Siti dhe Reali i Madridit nuk do të vendosin të paguajnë këtë shumë, nga situata do të përfitojë PSG-ja, që pret me qetësi hapjen e merkatos për të bërë ofertën zyrtare për transferimin e lojtarit, pasi është në gjendje të paguajë çfarëdo shifre për futbollistët që dëshiron të blejë.
Merkato
Bejl mund të kalojë tek Reali
Reali i Madridit kërkon të marrë në ekip Bejlin, pasi dje klubi ka bërë një ofertë prej 40 milionë stërlinash për ta marrë lojtarin në qershor. Mesfushori i krahut nga Uellsi shikohet si zëvendësuesi i Kristiano Ronaldos, ndërsa ky i fundit është i pavendosur. Por të dy futbollistët mund të luajnë gjithashtu bashkë në formacion. Florentino Perez u ka premtuar tifozëve se ai do të bëjë investime të tjera në klub dhe kjo sepse ai synon që të rizgjidhet president dhe për këtë është i gatshëm të shpenzojë. Nga ana tjetër, edhe Bejli e dëshiron një transferim në Madrid, për më tepër që do të bëhet pjesë e një klubi që fiton trofe të rëndësishëm.
als_Latn als_Latn pap_Latn als_Latn als_Latn als_Latn als_Latn als_Latn als_Latn pap_Latn als_Latn als_Latn als_Latn lmo_Latn als_Latn als_Latn epo_Latn als_Latn als_Latn als_Latn epo_Latn als_Latn als_Latn